गाड़ी में सवार होकर पहले तो झील के किनारे बनी सड़क पर पूरे झील का एक चक्कर लगाया और जहाँ जाकर रास्ता बंद था वहाँ से वापिस आकर भीमताल की ओर चल दिए ! भीमताल पहुँचते-2 दोपहर के बारह बज चुके थे, यहाँ दोपहर का भोजन करने के पश्चात हम सातताल के सफ़र पर निकल पड़े ! सातताल जाने का मार्ग वही था जिसपर चलकर कल हम लोग नैनीताल गए थे, भीमताल से लगभग 5-6 किलोमीटर चलने के बाद सड़क के बाईं ओर से एक मार्ग निकलता है, ये मार्ग घने जंगलों से होता हुआ सातताल तक जाता है ! हालाँकि, कुछ लोगों ने बताया कि भीमताल से सातताल जाने के लिए एक कच्चा पर छोटा रास्ता भी है, पर इस रास्ते पर गाड़ी से नहीं जाया जा सकता था ! सातताल जाने वाला सड़क मार्ग भीमताल-नैनीताल मार्ग की अपेक्षा थोड़ा कम चौड़ा और कम भीड़-भाड़ वाला है ! इस मार्ग के शुरुआत में ही एक शिक्षण संस्थान है, जहाँ उस समय वहाँ कुछ विद्यार्थी चहलकदमी कर रहे थे, इस मार्ग पर आगे जाकर हमें मुश्किल से इक्का-दुक्का गाड़ियाँ और लोग ही इस राह पर देखने को मिले !